KUUENDA KOOSSEISU

MÄÄRUS

Haapsalu,								22. veebruar 2013 nr 
									Eelnõu

Haapsalu Linnavalitsuse palgajuhend

Määrus kehtestatakse kohaliku omavalitsuse korralduse seaduse § 22 lg 1 p 36 ja avaliku teenistuse seaduse § 63 lg 2  alusel.

§ 1. Reguleerimisala
(1) Haapsalu linna ametiasutuste palgajuhendiga (edaspidi palgajuhend) määratakse kindlaks Haapsalu linna ametiasutuste teenistujate töö tasustamise korraldus, tingimused ja tasu maksmise
põhimõtted.

§ 2. Mõisted
(1) Palgajuhendis kasutatakse mõisteid järgmises tähenduses:
1) sotsiaalsed garantiid – tasu, mida makstakse soorituse tulemuslikkusest mittesõltuvatel
asjaoludel;
2) teenistuja - Haapsalu linna ametiasutuste teenistuskohtade koosseisus ettenähtud teenistuskohale nimetatud ametnik või töökohale võetud töötaja;

§ 3. Tasustamise üldpõhimõtted
(1) Teenistujate palkade määramisel ja töötasude kokku leppimisel ning maksmisel lähtutakse avaliku teenistuse seadusest, töölepingu seadusest ning palgajuhendist.

(2) Linnavalitsus maksab ametnikele palka ning töötajatele töötasu sarnastel alustel.

(3) Palga ja töötasu arvestusperiood on kalendrikuu. Palka ja töötasu arvestatakse ajavahemiku eest, mil teenistuja täitis talle pandud ülesandeid. 

(4) Teenistujatele palga määramisel või töötasu kokku leppimisel arvestatakse personalikulude eelarvet. 

§ 4. Palga ja töötasu komponendid 
Ametniku palk ja töötaja töötasu koosneb:
1) põhipalgast, 
2) muutuvpalgast, 
3) eritingimustes töötamise eest makstavatest lisatasudest (lisatasu ööajal töötamise, riiklikel pühadel töötamise ja ületunnitöö eest) ning 
4) lisatasust puuduva teenistuja ülesannete täitmise eest (asendustasu).

§ 5. Põhipalk
(1) Põhipalk on ametniku palga või töötaja töötasu fikseeritud osa, mis on määratud teenistuskoha teenistusülesannete ja vastutuse ning teenistuja teenistusalaste teadmiste, oskuste, kogemuste ja hariduse põhjal.

(2) Linnavalitsuse teenistuskohad on jaotatud palgagruppidesse. Jaotuse aluseks on ameti- või töökohal nõutav haridustase, tööülesannete lahendamise keerukusaste, tegevuse ja vastutuse ulatus. Linnavalitsuse teenistuskohad on jaotatud järgmistesse palgagruppidesse:
1) I palgagrupp, kuhu kuuluvad spetsialistid ja teenindavad teenistuskohad (haldustöötajad);
2) II palgagrupp, kuhu kuuluvad keskastme ja tippspetsialistid (täidavad keerukamaid, vähem reguleeritud ülesandeid, arendavad oma valdkonda);
3) III palgagrupp, kuhu kuuluvad osakondade juhatajad;
4) IV palgagrupp, kuhu kuuluvad linnasekretär ja finantsjuht.

(3) Igale palgagrupile vastab põhipalk või põhipalga vahemik, mis määrab vastavasse palgagruppi kuuluvate teenistuskohtade kuu põhipalga või põhipalga miinimum- ja maksimummäära. Põhipalga vahemikud on järgmised:
1) I palgagrupp –  453 - 600 eurot;
2) II palgagrupp - 522– 1000 eurot;
3) III palgagrupp – 868 – 1240 eurot;
4) IV palgagrupp – 1157– 1660 eurot.

(4) Teenistuja põhipalga määramisel või kokku leppimisel lähtutakse tema teenistuskohale vastavast kuu põhipalga vahemikust.

(5) Katseajal määratakse ametnikule või lepitakse töötajaga kokku üldjuhul 10% tema teenistuskohale planeeritud põhipalgast madalam põhipalk.

§ 6. Muutuvpalga maksmise tingimused ja kord
(1) Muutuvpalk on ametniku palga või töötaja töötasu ebaregulaarne osa, mida võib maksta tulemuspalgana, lisatasuna täiendavate teenistusülesannete täitmise eest või preemiana erakordsete teenistusalaste saavutuste eest. 

(2) Muutuvpalka makstakse eelarvevahendite olemasolul.

(3) Tulemuspalka makstakse eelnevalt seatud eesmärkide silmapaistva saavutamise eest. Eesmärkide ja tulemuste loetelu, mille eest on võimalik maksta tulemuspalka ning soovitava tulemuse ja täitmise ajakava lepivad teenistuja ja vahetu juht kokku arengu- ja hindamisvestlusel ning see fikseeritakse teenistuja arengu- ja hindamisvestluste kokkuvõttes. 

(4) Lisatasu täiendavate teenistusülesannete täitmise eest makstakse sõltuvalt lisaülesannete mahust ja iseloomust. Täiendavateks teenistusülesanneteks loetakse ametijuhendis või õigusaktides fikseerimata ülesandeid, mis oluliselt suurendavad teenistuja töömahtu ja mida talle annab vahetu juht või mille täitmine toimub seaduse alusel.

(5) Lisatasu täiendavate teenistusülesannete eest määratakse ühekordse või tähtaegse lisatasuna. Lisatasu maksmise aluseks olevas käskkirjas näidatakse täiendavate teenistusülesannete sisu ja periood, mille eest lisatasu makstakse, ning lisatasu suurus. 

(6) Teenistujale võib erakordsete teenistusalaste saavutuste eest maksta preemiat. Linnasekretäri või linnavalitsuse struktuuriüksuse juhi teenistusest vabastamisel ametniku algatusel võib linnapea otsusel maksta neile preemiat kuni kolme kuu põhipalga ulatuses.

(7) Muutuvpalka võib kalendriaasta jooksul teenistuja põhipalgale juurde maksta kuni 20 protsenti teenistuja aastasest põhipalgast.

§ 7. Eritingimustes töötamise eest makstav lisatasu
(1) Eritingimustes töötamise eest makstavateks lisatasudeks on:
1) lisatasu ületunnitöö eest;
2) lisatasu ööajal töötamise eest, kui nimetatud kohustus ei sisaldu teenistuja ametijuhendis ja seda ei ole arvestatud tema palga määramisel või töötasu kokku leppimisel;
3) lisatasu riigipühal töötamise eest.

(2) Eritingimustes töötamise eest makstakse lisatasu vastavalt avaliku teenistuse seadusele ja töölepingu seadusele, kui eritingimustes tehtud tööd ei ole teenistujale võimalik hüvitada täiendava vaba aja andmisega.

§ 8. Asendustasu
(1) Teenistujale, kes täidab puuduva teenistuja ülesandeid osaliselt, olles vabastamata oma ülesannete täitmisest, makstakse asendustasu, kui asendamine ei tulene teenistuja ametijuhendist või tingib võrreldes ametijuhendis ettenähtuga töökoormuse olulise suurenemise. 

(2) Puuduva teenistuja asendamisel teenistuja haiguse ajal kauem kui 5 tööpäeva järjest eeldatakse, et võrreldes ametijuhendis ettenähtuga töökoormus oluliselt suureneb, ning asendajale makstakse asendustasu kuni 30% asendatava teenistuja põhipalgast.

(3) Teenistujale, kes täidab puuduva teenistuja ülesandeid osaliselt või täielikult, olles vabastatud vastavalt kas osaliselt või täielikult oma ülesannete täitmisest, makstakse vähemalt tema oma teenistuskohajärgset palka. Kui asendatava teenistuja palk on suurem, makstakse suuremat palka.

§ 9. Sotsiaalsed garantiid
(1) Teenistujatele makstakse järgmisi toetusi:
1) toetus perekonnas juhtunud traagilise sündmuse korral;
2) toetus isikliku tähtpäeva või sündmuse puhul.
(2) Perekonnas juhtunud traagilise sündmuse korral makstava toetuse maksmise juhud ja suuruse
määrab kindlaks linnapea.

(3) Isikliku tähtpäeva või sündmuse puhul makstava toetuse maksmise juhud ja suuruse määrab
kindlaks linnapea.

(4) Toetusi rakendatakse kõikidele teenistujatele võrdselt.

§ 10. Soodustused
Haapsalu linna ametiasutustes võib rakendada soodustusi, et toetada teenistujate tööga otseselt seotud vajaduste rahuldamist (koolitus-, transpordi- või sidekulude hüvitamine) ja tervise ning töövõime säilimist. Prillide ostmiseks antava toetuse maksimaalmäär on 128 eurot kolme aasta jooksul.

§ 11. Palga ja töötasu määramise kord
(1) Ametniku palk määratakse linnapea käskkirjaga. 

(2) Töötaja töötasu lepitakse kokku töötaja ja linnapea vahelises töölepingus või selle lisas. Töötaja tulemuspalk, preemia, lisatasud ja asendustasu võidakse määrata linnapea käskkirjaga. 

(3) Ettepaneku ametniku palga määramiseks või töötaja töötasu osas teeb osakonna juhataja, osakonna juhataja puhul aselinnapea. Muutuvpalga, lisatasude ja asendustasu määramise ettepaneku võib teha osakonna juhataja. Ettepaneku tegija peab ettepanekus toodud põhipalga, tulemuspalga, lisatasu või asendustasu määra vajadusel teenistujale põhjendama.

(4) Muutuvpalga, lisatasude ja asendustasu maksmise aluseks olev käskkiri peab olema põhjendatud.

(5) Teenistujale ületunnitöö eest, ööajal töötamise eest või riigipühal töötamise eest lisatasu maksmise aluseks on lisaks eelpool toodule tööajaarvestuse tabel.

§ 12. Palga ja töötasu maksmise aeg ja viis
(1) Palka ja töötasu makstakse üks kord kuus jooksva kuu 28. kuupäevaks (palgapäev). Linnavalitsus kannab palga või töötasu teenistuja määratud pangakontole. 

(2) Kui palgapäev langeb riigi- või rahvuspühale või puhkepäevale, makstakse palk ja töötasu välja sellele eelneval tööpäeval.

(3) Teenistujale väljastatakse elektrooniliselt teatis arvestatud tasude ja neist tehtud kinnipidamiste kohta.

§ 13. Puhkusetasu
(1) Puhkusetasu arvestatakse Vabariigi Valitsuse 11.06.2009 määruse nr 91 „Keskmise töötasu maksmise tingimused ja kord" alusel. 

(2) Puhkusetasu kantakse teenistuja pangakontole hiljemalt eelviimasel tööpäeval enne puhkuse algust või teenistuja soovi korral järgmisel palgapäeval. Juhul, kui teenistuja puhkus poolte kokkuleppel katkestatakse või katkeb teenistuja puhkus teenistuja haiguse tõttu ning teenistujale on puhkusetasu üle kantud, arvestatakse puhkusetasu ümber ja enammakstud summa peetakse kinni järgneva kuu või järgnevate kuude palgast või töötasust.

§ 14. Palgatingimuste täitmise kontroll
Linnavalitsusele eraldatud palgafondi otstarbeka ja säästliku kasutamise eest vastutab ametiasutuse juht.

§ 15. Määruse rakendamine
(1)	Käesoleva määruse jõustumiseni Haapsalu linna ametiasutustes kehtinud staažitasu lisatakse põhipalga hulka.
(2)	Tunnistada kehtetuks Haapsalu Linnavolikogu 27.02.2004.a otsus nr 91 ja 26.03.2004.a otsus nr 109.

§ 16. Jõustumine
Määrus jõustub 01. aprillil 2013.

Jaanus Karilaid
Volikogu esimees

SELETUSKIRI
Eelnõule „Haapsalu Linnavalitsuse palgajuhend“

Eelnõu eesmärk on 01.04.2013 jõustuva ATSi alusel Haapsalu Linnavalitsuse palgajuhendi kehtestamine.

ATS § 63 lõike 1 kohaselt on palgajuhend palga määramise ja maksmise kord. Selles nähakse ette ametikohale vastav põhipalk või põhipalga vahemik, muutuvpalga maksmise tingimused ja kord, muude käesolevas seaduses sätestatud lisatasude ja hüvitiste maksmise tingimused ja kord ning palga maksmise aeg ja viis. Kohaliku omavalitsuse üksuse ametiasutuse palgajuhendi kehtestamine on volikogu ainupädevuses. Eelnõus nähakse ette, et ametnikele makstakse palka ning töötajatele töötasu sarnastel alustel.

ATS kohaselt koosneb ametniku palk põhipalgast, muutuvpalgast, eritingimustes töötamise eest makstavatest lisatasudest (lisatasu ööajal töötamise, riiklikel pühadel töötamise ja ületunnitöö eest) ning lisatasust puuduva teenistuja ülesannete täitmise eest (asendustasu). Palgajuhendi eelnõus on reguleeritud kõigi loetletud palgakomponentide määramise tingimused ja kord, kusjuures nähakse ette, et samu palgakomponente rakendatakse samadel tingimustel ka töötajate suhtes. Sarnaselt siiani kehtinud palgakorralduse alustele on eelnõus jäetud sisse võimalus linnapeal maksta toetusi, mis on seotud teenistuja isiklike sündmustega (KOKS § 22 lg 1 p 35).

Alates 01.04.2013 makstava põhipalga osaks arvestatakse eelnõu kohaselt siiani makstud staažitasu. Põhipalk on fikseeritud palga osa, mis on määratud ametikoha teenistusülesannete ning ametniku teenistusalaste teadmiste, oskuste ja kogemuste põhjal. Eelnõu kohaselt on teenistuskohad jaotatud nelja palgagruppi ja määratud on palgagruppide palgavahemikud järgmiselt:
1) I palgagrupp, kuhu kuuluvad spetsialistid ja teenindavad teenistuskohad (haldustöötajad);
2) II palgagrupp, kuhu kuuluvad keskastme ja tippspetsialistid (täidavad keerukamaid, vähem reguleeritud ülesandeid, arendavad oma valdkonda);
3) III palgagrupp, kuhu kuuluvad osakondade juhatajad;
4) IV palgagrupp, kuhu kuuluvad linnasekretär ja finantsjuht.

Palgavahemike määramisel on arvestatud kehtivate palgamääradega, millel on lisatud 5% palgatõus ning staažitasu.

Muutuvpalk on ametniku palga ebaregulaarne osa, mida võib maksta tulemuspalgana, lisatasuna täiendavate teenistusülesannete täitmise eest või preemiana erakordsete teenistusalaste saavutuste eest. Muutuvpalka võib kalendriaasta jooksul põhipalgale juurde maksta kuni 20 protsenti teenistuja aastasest põhipalgast. 

Nii ATSi kui töölepingu seadus näevad ette eritingimustes töötamise eest makstavad lisatasud, milleks on:
1) lisatasu ületunnitöö eest – 1,5-kordne palk või töötasu ;
2) lisatasu ööajal töötamise eest, kui nimetatud kohustus ei sisaldu teenistuja ametijuhendis ja seda ei ole arvestatud tema palga määramisel või töötasu kokku leppimisel – 1,25-kordne palk või töötasu;
3) lisatasu riigipühal töötamise eest – 2-kordne palk või töötasu.

Eritingimustes töötamise eest makstakse lisatasu, kui eritingimustes tehtud tööd ei ole teenistujale võimalik hüvitada täiendava vaba aja andmisega.

Puuduva teenistuja ülesannete täitmise eest makstakse teenistujale asendustasu, kui asendamine ei tulene teenistuja ametijuhendist või kui asendamine tingib võrreldes ametijuhendis ettenähtuga töökoormuse olulise suurenemise.

Arvestades, et palgavahemike ja palkade määramisel on arvestatud kehtivate palgamääradega, ei ole palgajuhendi rakendamiseks täiendavaid eelarvevahendeid vaja.

Linnavalitsus teeb ettepaneku eelnõu määrusena vastu võtta.

Urmas Sukles, linnapea
08.02.2013